**МОТИВИ**

**към проекта на Закон за изменение и допълнение на   
Закона за защита на растенията**

Приемането на законопроекта за изменение и допълнение към Закона за защита на растенията се налага във връзка с прилагането от 14 декември 2019 г. на Регламент (ЕС) 2016/2031 за защитните мерки срещу вредителите по растенията и Регламент (ЕС) 2017/625 относно официалния контрол и другите официални дейности, въвеждане в националното законодателство на хармонизираните показатели на риска с Директива 2019/782 на Комисията от 15 май 2019 година за изменение на Директива 2009/128/ЕО на Европейския парламент и на Съвета по отношение на установяването на хармонизирани показатели за риска, необходимостта от въвеждане на нови и актуализация на съществуващи разпоредби в националното законодателство в областта на здравето на растенията, изменения и допълнения на свързаните с тях административно-наказателни разпоредби.

Основните причини довели до необходимостта от преразглеждане и преоценка на настоящия растителноздравен режим на Европейския съюз са развитие и запазване на устойчиво и конкурентноспособно селско стопанство, опазване на Европейските гори, безопасна международна търговия на растения и растителни продукти, борба с новите заплахи, включително инвазивните вредители, запазване на биологичното разнообразие и значението на растителното здраве.

С приемането на Регламент (ЕС) 2016/2031 за защитните мерки срещу вредителите по растенията се установява нов растителноздравен режим в ЕС, насочен основно върху превенцията – откриване и унищожаване на установените вредители на ранен етап, предварителна оценка на риска и управление на риска в подкрепа на прилаганите мерки.

С приемането на Регламент (ЕС) 2017/625, здравето на растенията стана част от общата правна рамка за организиране на официалния контрол и другите официални дейности по цялата агрохранителна верига.

С транспониране на Директива (ЕС) 2019/782 на Комисията от 15 май 2019 година за изменение на Директива 2009/128/ЕО на Европейския парламент и на Съвета по отношение на установяването на хармонизирани показатели за риска се въвеждат хармонизирани показатели на риска в приложение № IV на Директива 2009/128/ЕО.

Целта на Директива 2009/128/ЕО на Европейския парламент и на Съвета от 21 октомври 2009 година за създаване на рамка за действие на Общността за постигане на устойчива употреба на пестициди е намаляване на рисковете и въздействието на употребата на пестициди върху здравето на хората и околната среда и насърчаване на разработването и въвеждането на интегрирано управление на вредителите и на алтернативни подходи или методи. Член 15, т. 1 на Директива 2009/128/ЕО постановява, че се установяват хармонизирани показатели за риска, съгласно Приложение № IV.

Необходимостта от хармонизирани показатели за риска е свързана с измерването на напредъка при постигането на тези цели на равнището на Съюза, което ще даде възможност на държавите членки да управляват риска, както и да изготвят докладите си в тази област, на национално равнище.

Преди приемането на Директива (ЕС) 2019/782 показателите на риска от употребата на пестициди се определяха от всяка държава членка на национално ниво и не бяха хармонизирани на Европейско ниво.

Общите цели на проекта на Закон за изменение и допълнение на Закона за защита на растенията са:

1. Пълно прилагане на национално ниво на защитните мерки срещу вредителите по растенията, съгласно Регламент (EС) 2016/2031 и на мерките по Регламент (ЕС) 2017/625 за официалния контрол и другите официални дейности;

2. Въвеждане на нови и подобрени инструменти за осъществяване на фитосанитарния контрол, включително:

- критерии за категоризация на вредителите с мерките срещу тях;

- специални правила за приоритетните за Европейския съюз вредители;

- разрешаване и надзор на карантинни пунктове и съоръжения за задържане;

- строги правила за въвеждане на високорискови растения и растителни продукти;

- правила за осъществяване на официален контрол на растения, растителни продукти и други обекти на граничните контролни пунктове и на контролни пунктове, различни от ГКП;

- прилагане на многогодишни програми за наблюдения на карантинни вредители;

- модернизиране и актуализиране на инструментите при движение на растения, растителни продукти и други обекти в рамките на територията на ЕС и България;

- при издаване на официални сертификати и други официални удостоверения;

3. Установяване на правила за въвеждане и движение на регулирани некарантинни вредители;

4. Правила за делегиране на определени дейности на други лица;

5. Намаляване на административното бреме за администрацията и за професионалните оператори;

6. Установяване на правила за комуникация с професионалните оператори и обществеността.

7. Въвеждане на нови и оптимизиране на съществуващите административно – наказателни разпоредби и санкции.

8. Изменения, свързани с отпадане на текстове касаещи създаване и поддържане от Българската агенция по безопасност на храните на публичен регистър на заявените за разрешаване продукти за растителна защита, поради това, че на Европейско ниво е създадена и се поддържа Система за управление на заявления за продукти за растителна защита - Plant Protection Products Application Management System (PPPAMS), която съдържа информация за заявените за разрешаване продукти за растителна защита, както и за етапа на тяхното разрешаване във всяка държава членка.

9. Отпадане на текстовете, касаещи пускането на пазара и употреба на готов разтвор от продукт за растителна защита. Изменението е във връзка със становище на ЕК, че не може да съществува друг ред за разрешаване на продукти за растителна защита, освен общия ред по Регламент (ЕО) № 1107/2009 относно пускането на пазара на продукти за растителна защита.

10. Допълнения, свързани с предоставяне на информация за дистрибуторска мрежа и за материала и вместимостта на изходната опаковка при преопаковане на продукти за растителна защита, с цел осигуряване на по-добра проследимост.

11. Въвеждане на изискване, според което обезсилен сертификат за право на използване на продукти за растителна защита от професионална категория на употреба (по член 83 от ЗЗР) се подновява след изтичане на срока, за който е обезсилен, и след преминаване на обучение. Изменението е в изпълнение на Препоръки от одит за устойчива употреба на пестициди на ЕК и изисквания на Директива 2009/128/ЕО относно актуализиране на знанията на притежателите на сертификат за боравене с пестициди.

12. Въвеждане на изискване за земеделските стопани, които произвеждат растения и растителни продукти, да водят записи за проведените растителнозащитни мероприятия по чл. 67, параграф 1 от Регламент (ЕО) № 1107/2009 и по Приложение I, Част А, т. 9 и т. 10 от Регламент (ЕО) № 852/2004 на Eвропейския парламент и на Съвета от 29 април 2004 година относно хигиената на храните. Изменението е с цел осигуряване на проследимост при извършване на официалния контрол върху употребата на продукти за растителна защита от земеделските стопани.

13. Изменения свързани с предприемане на действия от контролния орган при установяване на несъответствие с нормативните изисквания. Въвеждат се разпоредбите на чл. 7 на Регламент (ЕС) 2017/625, т. е. обжалването на даден акт не спира изпълнението на предприетите мерки от компетентния орган, с цел отстраняване или ограничаване на рисковете за здравето на човека, животните, растенията и околната среда.

14. Изменения в процедурата за актуализация на Националния план за действие за устойчива употреба на пестициди (НПД) – предлага се след първоначалното одобряване на НПД от Министерски съвет, измененията при последваща актуализация да се съгласуват по реда на правилата за изготвяне и съгласуване на проекти на актове в системата на Министерството на земеделието, храните и горите и измененият план да се одобрява от министъра на земеделието, храните и горите. По този начин процедурата по актуализация на НПД ще бъде облекчена и ще бъде намалена административната тежест.

15. Изменения свързани със създаване на публичен национален електронен регистър на семената, третирани с продукти за растителна защита разрешени в друга държава членка, които семена могат да бъдат търгувани и употребявани на територията на страната. БАБХ поддържа на интернет страницата си такъв списък, с цел информираност на заинтересованите страни и подпомагане на контролната дейност върху продуктите за растителна защита.

16. Въвеждане на хармонизирани показатели за риска въз основа на данните за количествата активни вещества, пуснати на пазара в продукти за растителна защита съгласно Регламент (ЕО) № 1107/2009 и въз основа на броя на разрешенията, предоставени по член 53 от Регламент (ЕО) № 1107/2009, с което Р. България ще изпълни ангажимента си за транспониране в националното законодателство на Директива (ЕС) 2019/782 на Комисията от 15 май 2019 година за изменение на Директива 2009/128/ЕО на Европейския парламент и на Съвета по отношение на установяването на хармонизирани показатели за риска.

С приемането на проекта на Закон за изменение и допълнение на Закона за защита на растенията ще се постигне пълно съответствие на националното законодателство в областта на здравето на растенията с това на Европейския съюз.

**МИНИСТЪР-ПРЕДСЕДАТЕЛ:**

**Бойко борисов**